Поштовани/Поштоване,

У складу са Закључком Одбора за правни систем и државне органе Владе 05 Број: 021-5437/2024-2 од 19. јуна 2024. године, Министарство за људска и мањинска права и друштвени дијалог спроводи јавну расправу о Предлогу акционог плана за период 2024. –2026. године за спровођење Стратегије за стварање подстицајног окружења за развој цивилног друштва у Републици Србији за период од 2022. до 2030. године.

Јавна расправа о Предлогу акционог плана спроводи се у периоду од 21. јуна до 11. јула 2024. године.

Министарство позива представнике државних органа, органа аутономне покрајине, органа јединица локалних самоуправа, јавних служби, организација цивилног друштва, привредних субјеката, академске заједнице, медија, као и друге заинтересоване учеснике да доставе сугестије, предлоге и коментаре на текст Предлога акционог плана, путем портала е-Консултације [**https://ekonsultacije.gov.rs/**](https://ekonsultacije.gov.rs/), или на предвиђеном обрасцу на адресу електронске поште: [**sek.scd@minljmpdd.gov.rs**](sek.scd@minljmpdd.gov.rs%20), или их упуте поштом на адресу: Министарство за људска и мањинска права и друштвени дијалог, Булевар Михајла Пупина 2, 11070 Нови Београд.

Више информација можете наћи на [**сајту Министарства**](https://minljmpdd.gov.rs/dokumenta/akta-u-pripremi/javne-rasprave/predlozi-akcionih-planova-jr/).

Поред тога, Министарство позива заинтересоване учеснике у Јавној расправи да своје сугестије, предлоге и коментаре изнесу непосредно, путем дискусије приликом одржавања јавног слушања о Предлогу акционог плана, које ће се одржати **27. јуна 2024. године у Палати Србија, свечани улаз, сала „Београд“, Булевар Михајла Пупина 2, 11070 Нови Београд, с почетком у 12:00 часова.**

С тим у вези, потребно је да сви заинтересовани за учешће у **јавном слушању**, своје присуство пријаве најкасније **до среде, 26. јуна 2024. године, до 12:00 часова**, на адресу електронске поште: [**sek.scd@minljmpdd.gov.rs**](mailto:sek.scd@minljmpdd.gov.rs), ради обезбеђивања несметаног уласка у зграду у складу са протоколом.

Приликом пријаве, потребно је доставити следеће податке: **име и презиме учесника/учеснице, назив и седиште институције/организације из које долазите (уколико сте њихов представник/представница).**

Због ограниченог броја места у сали, напомињемо да ће пријаве бити прихваћене према редоследу приспећа.

Путни трошкови биће исплаћени искључиво представницима организација цивилног друштва са седиштем ван Београда, уз напомену да је потребно приложити потврду у висини повратне аутобуске/возне карте од превозника, која гласи на име и презиме корисника, како би путни трошкови били исплаћени из донаторских средстава.

Процес израде Предлога акционог плана подржан је од стране пројекта „За снажније грађанско друштво“ који се спроводи уз финансијску подршку Америчке агенције за међународни развој (USAID) и Швајцарске агенције за развој и сарадњу (SDC).

За све додатне информације, молимо да се обратите на бројеве телефона Сектора за сарадњу са цивилним друштвом: 011 311 38 95 и 011 311 38 59, или на адресу електронске поште: [**sek.scd@minljmpdd.gov.rs**](mailto:sek.scd@minljmpdd.gov.rs).

С поштовањем,